**VISOS DIENOS MOKYKLOS VEIKLOS ORGANIZAVIMAS**

**1 SKYRIUS. BENDROSIOS NUOSTATOS**

1. Visos dienos mokyklos (VDM toliau) veiklos organizuojama, siekiant atrasti praktinius kelius kurti Geros mokyklos koncepcijoje įtvirtintą, pamatinėmis humanistinėmis vertybėmis ugdymą grindžiančią, prasmės, atradimų ir asmens ugdymo(si) sėkmės siekiančią mokyklą, kuri savo veikloje vadovaujasi mokyklos bendruomenės susitarimais ir nuolatiniu visų mokyklos bendruomenės narių mokymusi.

2. VDM veikla – ugdymo proceso organizavimo būdas, kurio esminis požymis yra visų vykdomų programų, veiklų, paslaugų dermė siekiant bendro mokyklos tikslo per ilgesnį nei įprastai mokykloje praleidžiamą laiką.

3. VDM vykdomos programos, teikiamos paslaugos ir veiklos organizuojamos ne tik mokyklos patalpose, jos teritorijoje, bet ir kitose ugdymui, edukacijai, kultūrai, poilsiui, pramogoms vykdyti pritaikytose erdvėse – parkuose, muziejuose, bibliotekose, dienos centruose, universaliuose daugiafunkciuose centruose, mokyklose-daugiafunkciuose centruose, įmonėse ir kt.

**2 SKYRIUS. TIKSLAS, UŽDAVINIAI IR VEIKLOS PRINCIPAI**

4. VDM tikslas – sudaryti sąlygas kokybiškam, socialiai teisingam ir lygias galimybes užtikrinančiam visapusiškam kiekvieno vaiko ugdymui(si) visą dieną saugioje aplinkoje.

5. VDM uždaviniai:

5.1. užtikrinti kiekvieno mokinio pažangą ir gerinti pasiekimus;

5.2. sudaryti sąlygas ugdytis ir gauti reikalingą pagalbą įvairių ugdymosi poreikių turintiems mokiniams;

5.3. mažinti socialinę atskirtį;

5.4. užtikrinti lygias galimybes tenkinti socialinius, sveikatos priežiūros, švietimo ir kultūros poreikius;

5.5. stiprinti formaliojo ugdymo ir neformaliojo švietimo dermę;

5.6. sudaryti galimybę šeimoms derinti darbo ir šeimos įsipareigojimus.

6. VDM veikla vykdoma vadovaujantis šiais principais:

6.1. Kontekstualumo – pasirenkant VDM veiklos modelį ir vykdant VDM veiklą atsižvelgiama į kiekvieno vaiko ugdymosi poreikius, patiriamus sunkumus, kylančius mokykloje dėl socialinių, ekonominių, kultūrinių šeimų skirtumų, mokinių pasiekimus, turimą aplinką / infrastruktūrą, kurioje veikia mokykla, jos galimybes, socialinės partnerystės tinklą, programų, veiklų ir paslaugų pasiūlą ir kitas galimybes ir pan.;

6.2. Lankstumo – VDM vykdomos programos, veiklos, paslaugos, jų trukmė, intensyvumas ir kt. gali būti keičiama atsižvelgiant į konkrečios mokyklos bendruomenės poreikius;

6.3. Geriausių vaiko interesų prioriteto – priimant sprendimus ar imantis bet kokių veiksmų, dėl VDM susijusių su vaiku, vadovaujamasi geriausiais vaiko interesais. Vaiko interesų principas taikomas remiantis konkrečia individualaus vaiko situacija, siekiant nustatyti, kas naudingiausia vaikui artimiausiu metu ir ateityje, nurodant, kad vaiko interesai buvo išnagrinėti ir kad į juos atsižvelgta pirmiausia. Vaikui turi būti teikiamos tokios paslaugos, siūlomos veiklos VDM, kokių reikia jo gerovei;

6.4. Vaiko visapusiško ugdymosi užtikrinimo – VDM tinkamų aplinkų ir sąlygų sudarymu atskleisti kiekvieno vaiko ugdymosi potencialą ir ugdyti visas vaiko kompetencijas;

6.5. Sistemiškumo – VDM kuriama kaip integrali edukacinių, socialinių, kultūrinių veiklų visuma. VDM sėkmė priklauso nuo darnaus visų prasminiais ryšiais susijusių struktūrinių dalių ir veiklų funkcionavimo siekiant bendro mokyklos tikslo;

**3 SKYRIUS. PROGRAMOS, VEIKLOS, JŲ VYKDYTOJAI**

7. VDM organizuojama veikla apima tarpusavyje suderintą formalųjį ir neformalųjį ugdymą, švietimo pagalbos, socialinių (sociokultūrinės paslaugos, maitinimo organizavimas, parama mokinio reikmėms įsigyti, transporto organizavimas), kultūros (sociokultūrinė edukacija), visuomenės sveikatos priežiūros paslaugų teikimą ir kitą, visapusiškam mokinių ugdymuisi, sveikatinimui, poilsiui reikalingą veiklą.

8. Mokyklos pasirinktų formaliojo ir neformaliojo ugdymo programų, kitų veiklų ir paslaugų kasdieninės teikimo sekos, trukmės, kiekio, dažnumo, vietos nustatymas yra suprantamas kaip VDM veiklos modelis.

8.1. VDM veikla organizuojama kiekvieną dieną nuo 11.40 iki 16.55 val.

8.2. Auklėtojos organizuoja pamokų ruošą bei įvairius užsiėmimus pagal mokinių pasirinktas veiklas.

**4 SKYRIUS. UGDYMO, KITŲ VEIKLŲ IR PASLAUGŲ PLANAVIMAS, ĮGYVENDINIMAS IR KOKYBĖS UŽTIKRINIMAS**

Tikslinė grupė – I–VI klasių mokiniams.

Trukmė: kiekvieną dieną nuo 11.40 iki 16.55 val.

**Veiklų organizavimas**. Remiantis tėvų ir vaikų poreikiais vaikas gali likti mokykloje ir pasibaigus formalaus ugdymo procesui ir dalyvauti neformaliojo vaikų švietimo, pažintinėje veikloje, gauti priežiūros paslaugas ir kt. Gali būti teikiama švietimo pagalba vaikui ir jo šeimai (pagalbos specialistų konsultacijos, mokymosi pagalba, savarankiškas mokymasis / pamokų ruoša, konsultacijos tėvams). Visos paslaugos finansuojamos iš savivaldybės lėšų.

 Tėvų (globėjų, rūpintojų) prašymu mokykla gali teikti vaikų priežiūrą ir organizuoti neformaliojo švietimo veiklas iki 18.00–19.00 val. Po 17.00 val. mokykla gali plėtoti pagalbos tėvams priemones (pozityvios tėvystės įgūdžių ugdymo grupės; paramos šeimai grupės ir kt.). Paslaugos vaikui ir tėvams (globėjams, rūpintojams) teikiamos po 16.00–17.00 val. turėtų būti finansuojamos tėvų (globėjų, rūpintojų) įmokomis. Įmokos dydį sudarytų vaiko priežiūros paslaugos kaina ir konkrečios neformaliojo švietimo veiklos, kurioje vaikas dalyvauja, kaina. Papildomos paslaugos tėvams (globėjams, rūpintojams) gali būti apmokamos iš savivaldybės biudžeto lėšų ir / ar tėvų (globėjų, rūpintojų) įmokų.

Veiklos organizuojamos heterogeniško amžiaus vaikų grupėse.

Sudarytos sąlygos vaikui pailsėti (numatytos pertraukos, galimybės pažaisti lauke ir kt.), galimybė pabūti vienam ramybėje ir užtikrinti neformaliojo švietimo veiklų įvairovę. Mokyklos erdvės pritaikytos skirtingo pobūdžio veikloms įgyvendinti. Veikla vykdoma atskirame gimnazijos korpuse, atnaujintose patalpose, aprūpinta naujais baldais ir kitomis priemonėmis.